Gedagte vir die dag: Móét jy iets bereik?Foto: pixabay.com Behandel u dienaar volgens u troue liefde, en leer my u voorskrifte. (Psalm 119:124) Die lewe plaas maklik iemand in die “verloorder-kategorie” as daardie persoon nie “iets met sy lewe gemaak het nie.” Natuurlik het ons almal ’n verantwoordelikheid om ons talente uit te leef en onsself en ander te versorg. Maar verwag God van ons om altyd onsself te moet bewys? Moet ons eers ’n sukses maak voor … ? Thomas Merton wat ’n boek oor sukses geskryf het, sê: “Wees enige iets wat jy wil, wees enige vorm en doen enige iets, maar vermy sukses ten alle koste.” Duidelik het Merton besef hoe maklik ons ons selfwaarde kan probeer vind in die dinge wat ons doen, bereik en behaal. En hoe gou ons mekaar se waarde kan meet gegrond op prestasies, sukses en aansien. Sukses bring jou nie noodwendig nader aan God nie. Dit het veel eerder die potensiaal om ons sogenaamd onafhanklik van Hom te laat voel. Jy hoef nie iets te doen om God se liefde te verdien nie. Jy hoef net in nederigheid en afhanklikheid aan Hom mens te wéés. Dankie dat ek maar net ek kan wees, Vader.